**TÖÖVÕTULEPING**

**MAAELU EDENDAMISE SIHTASUTUSE KONKURISSIDE**

**AUHINNAKUJUDE VALMISTAMISEKS**

***/****sõlmitud hilisema digiallkirja kuupäeval/*

**Maaelu Edendamise Sihtasutus**, registrikood 90000245, asukoht Oru tn 21 Viljandi 71003, mida esindab põhikirja alusel juhatuse liige Meelis Annus (edaspidi **sihtasutus**, **tellija** või **pool**, või koos töövõtjaga **pooled**),

ning

\_\_\_\_\_\_\_\_\_\_\_\_\_\_\_\_\_\_, registrikood/isikukood \_\_\_\_\_\_\_\_\_\_\_, asu- või elukoht \_\_\_\_\_\_\_\_\_\_\_\_\_\_\_\_\_\_, keda esindab \_\_\_\_\_\_\_\_\_\_\_\_\_\_\_\_ (edaspidi **töövõtja** või **pool**, koos tellijaga **pooled**),

on konkursi „Konkurss Maaelu Edendamise Sihtasutuse konkursside auhinnakujude leidmiseks“ tulemusel sõlminud võidukavandi teostamiseks töövõtulepingu (edaspidi **leping**), ning kokku leppinud alljärgnevas:

1. **LEPINGU OBJEKT JA DOKUMENDID**
   1. Lepinguga tellija tellib ja töövõtja kohustub teostama konkursi võidukavandis näidatud auhinnakuju taiesed (edaspidi töö või kuju). Töövõtja kohustub valmistama Tellijale 10 auhinnakuju kvaliteetselt, lepinguga kokkulepitud tingimustel ja korras vastavalt konkursi kavandile (Lisa 1) ning andma tellijale üleantud kujudele garantii.
   2. Töövõtja teostamiskohustus laieneb ka nendele töödele ja toimingutele, mis ei ole lepingus sätestatud, kuid millised kuuluvad oma olemusest lähtuvalt lepingu objektiks oleva töö hulka.
   3. Kujude kavand (Lisa 1) on lisatud käesolevale lepingule ja on lepingu lahutamatuks osaks.
   4. Kujude autori(te)ks on \_\_\_\_\_\_\_\_\_\_\_\_\_\_\_\_\_\_\_\_\_\_\_\_.
2. **TÖÖDE TEOSTAMINE JA TÄHTAEG**
   1. Töövõtja kohustub kaks auhinnakuju kuuest valmistama ja tellijale üle andma esimesel võimalusel, kuid mitte hiljem kui 09.02.2024 (kaasa arvatud), kui pooled ei lepi kokku teistmoodi.
   2. Ülejäänud kaheksa auhinnakuju kohustub töövõtja valmistama ja tellijale üle andma hiljemalt 31.03.2024, kui pooled ei lepi kokku teistmoodi.
   3. Töövõtja on kohustatud kooskõlastama tellijaga eelnevalt kõik kasutatavad põhimaterjalid, kui need ei ole Kujude kavandis (Lisa 1) piisavalt täpselt määratletud, ning kooskõlastama tellijaga kõigi erinevate materjalide ja lahenduste kasutamise enne nende kasutamist.
   4. Töövõtja on kohustatud teavitama Tellijat koheselt asjaoludest, mis võivad ohustada töö tähtajaks üle andmist või auhinnakujude kvaliteeti.
3. **TÖÖDE VASTUVÕTMINE**
   1. Töövõtja annab töö tellijale üle tellija asukohas aadressil Oru 21, Viljandi. Töövõtja kannab töö üleandmisega seotud kulud (transpordikulud jm).
   2. Lepingu tingimustele vastava valmis töö annab töövõtja tellijale üle ja tellija võtab vastu töö üleandmise-vastuvõtmise aktiga. Tööde üleandmise-vastuvõtmise akt koostatakse kahes eksemplaris, millest üks eksemplar jääb Tellijale ja teine Töövõtjale. Tööde üleandmise-vastuvõtmise akti võib vormistada ja allkirjastada ka digitaalselt.
   3. Tellija kohustub vaatama töö üle ja esitama võimalikud pretensioonid seoses töö lepingule mittevastavusega 10 (kümne) tööpäeva jooksul arvates töö üleandmisest töövõtja poolt.
   4. Juhul kui tellijal on pretensioone töö kvaliteedi või lepingule vastavuse suhtes, siis määrab tellija töövõtjale tähtaja puuduste kõrvaldamiseks. Kui töövõtja ei kõrvalda puudusi nimetatud tähtajaks, on tellijal õigus alandada lepingu hinda või leping erakorraliselt ülesse öelda ja nõuda tekitatud kahju hüvitamist (nt uue auhinnakuju soetamisest tingitud kulud) või teha töö jätkamine või parandamine ülesandeks kolmandale isikule töövõtja arvel.
      1. Pärast puuduste ja vigade likvideerimist koostatakse poolte vahel üleandmise-vastuvõtmise akt vastavalt punktile 3.2.
      2. Töö loetakse lõpetatuks pärast seda, kui töövõtja on likvideerinud kõik puudused ja vead ning pooled on allkirjastanud töö üleandmise-vastuvõtmise akti.
   5. Juhul, kui töövõtja ei nõustu tellija seisukohaga töö mittevastavuse kohta, on tellijal õigus kasutada eksperti, kelle isikus lepivad pooled kokku viie tööpäeva jooksul alatest töövõtja mittenõustumisest teada saamisest. Ekspertiisi eest tasub kaotajaks jäänud pool. Juhul, kui kaotajaks jääb töövõtja, on tellijal õigus nõuda töövõtjalt vaidluse toimumise ajavahemiku (sh ekspertiisi tegemise aeg) ja töödes puuduste kõrvaldamiseni (alates lepingu punktides 2.1 ja 2.2 nimetatud tähtaegadest) leppetrahvi tööde üleandmisega viivitamise eest.
   6. Kõik lepingule mittevastavad tööd on töövõtja kohustatud ümber tegema ja praakdetailid asendama omal kulul, nende eest tellija tasu ei maksa.
4. **LEPINGU HIND JA TASUMISE KORD** 
   1. Tellija kohustub lepingu tingimustele vastava kümne auhinnakuju eest ja garantiiaegse hoolduse eest tasuma töövõtjale kokku 20 000 eurot (so ühe kuju eest 2000 eurot), millele lisandub käibemaks kui töövõtjaks on juriidiline isik. Kui töövõtjaks on füüsiline isik, siis arvestab sihtasutus 20 000 eurost maha kõik maksud ja maksed.
   2. Punktis 4.1. nimetatud lepingu kogumaksumus on lõplik ja sisaldab kõiki makse, tasu autoriõiguste loovutamise ja kasutamise eest, kõiki kulutusi (sh materjal, palgatavate spetsialistidega seotud kulutused, töötasud, transport, kujude transport tellija juurde, garantiiaegne hooldus, üldkulud jm), mis töövõtja lepingu täitmisel teeb ning Töövõtja kasumit.
   3. Tellija kohustub tasuma töövõtjale lepingu punktis 4.1 kokku lepitud tasu osade kaupa vastavalt tellijale üleandmise-vastuvõtmise aktiga üleantud kujude arvule (arvestusega 2 000 eurot üks kuju) või ühe maksena pärast kõigi kujude vastuvõtmist tellija poolt.
   4. Kui töövõtjaks on juriidiline isik, siis tasub tellija töövõtjale töövõtja poolt esitatava arve alusel arvel näidatud tähtajaks, mis ei tohi olla lühem kui 7 tööpäeva. Tasu kantakse arvel toodud arvelduskontole. Arvel peab olema märgitud auhinnakujude arv ja lepingu number. Arve tuleb esitada e-arvena. Kui töövõtjaks on füüsilise isik, siis kannab sihtasutus tasu üle füüsilise isiku arvelduskontole nr ………………….. 7 tööpäeva jooksul arvates töö üleandmise-vastuvõtmise akti allkirjastamisest tellija poolt.
5. **GARANTII JA HOOLDUS**
   1. Töövõtja annab tema poolt ja korraldusel tehtud tööle nelja aastase garantii ja pakub garantiiperioodi aegset hooldust.
   2. Punktis 5.1. nimetatud garantiitähtaeg algab auhinnakuju üleandmise-vastuvõtmise akti tellijapoolse allkirjastamise päevale järgnevast päevast.
   3. Kõik tehtud töö lepingu tingimustele mittevastavused kõrvaldab töövõtja omal kulul võimalikult kiiresti pärast nende avastamist. Töö lepingu tingimustele mittevastavuste kõrvaldamise tähtaeg lepitakse poolte poolt kokku kahepoolselt allkirjastatud protokollis hiljemalt 5 tööpäeva jooksul töövõtjale teatamisest.
      1. Kui töövõtja keeldub eelnimetatud protokollile alla kirjutamast või ei kõrvalda eeltoodud mittevastavusi õigeaegselt, on tellijal õigus mittevastavused ise kõrvaldada ning töövõtja on kohustatud tellijale hüvitama kõik nimetatud mittevastavuste kõrvaldamisega seonduvad kulud. Tööde lepingule mittevastavuste kõrvaldamist tellija poolt ei loeta Töövõtja isiklike autoriõiguste rikkumiseks.
6. **OMANDIÕIGUSE ÜLEMINEK JA AUTORIÕIGUSED**
   1. Omandiõigus Kujude kavandile (Lisa 1) läheb töövõtjalt tellijale üle alates käesoleva lepingu allkirjastamisest mõlema poole poolt.
   2. Omandiõigus auhinnakuju(de)le läheb töövõtjalt tellijale üle auhinnakuju(de) vastuvõtmisel tellija poolt üleandmise-vastuvõtmise aktiga.
   3. Omandiõigus lepingu alusel teostatava töö vormi(de)le, mille vahendusel töö reprodutseeriti ja reprodutseeritakse, läheb töövõtjalt tellijale üle pärast lepingu punktis 4.1 nimetatud makse osalist tasumist tellija poolt töövõtjale. Töövõtja kohustub vormi(d) tellijale üle andma tellija esimesel nõudmisel.
   4. Töövõtja annab Tellijale üle kõik kujude varalised autoriõigused (autoriõiguse seaduse § 13 lg 1) ja annab loa kujude isiklike autoriõiguste (autoriõiguse seaduse § 12 lg 1) kasutamiseks lepingus toodud ulatuses ja viisil (ainulitsents) alates kujude vastuvõtmisest tellija poolt. Tasu töövõtja poolt üleantavate varaliste autoriõiguste ja kujude isiklike autoriõiguste kasutamise eest sisaldub lepingu hinnas (lepingu punkt 4.1). Tellija võib neid õiguseid kasutada, avaldada, loovutada või üle anda kolmandatele isikutele ning käesolevaga annab Töövõtja selleks tagasivõtmatu nõusoleku.
   5. Töövõtja on kohustatud tagama lepingu täitmiseks vajalike intellektuaalse omandi õiguste olemasolu ja kehtivuse lepingu täitmise ajal ja pärast lepingu lõppemist.
   6. Kujude isiklike autoriõiguste kasutamise loa kehtivus ei ole ajaliselt piiratud ja töövõtja poolt tellijale üle antavate varaliste autoriõiguste kasutamise õigus on tellijal kogu autoriõiguste kehtivuse ajal.
   7. Töövõtja kinnitab, et ilma tellijaga eelnevalt kooskõlastamata ei kasuta ta õigust tellijale juba üle antud kujusid täiendada või parandada. Samuti kinnitab töövõtja, et ei kasuta oma õigust tellijale juba üle antud kujusid tagasi võtta.
   8. Töövõtja tagab, et tema poolt tellijale üle antud kujud ei riku kolmandate isikute mis tahes õigusi, sh varalisi ja isiklikke autoriõigusi. Selle nõude mittejärgimisel, s.o kui kolmandad isikud esitavad seoses kujudega tellijale mis tahes pretensioone, on töövõtja kohustatud oma kulul võtma tarvitusele kõik meetmed kolmandate isikute pretensioonide kohtuväliseks lahendamiseks. Juhul, kui kolmandate isikute nõuet ei ole võimalik kohtuväliselt lahendada, siis kohustub töövõtja kandma kõik tellija poolt kantud või kantavad kohtukulud, sh kulud õigusabile, ja hüvitama kõik kohtuotsuse alusel tellijalt väljamõistetud summad. Käesolevas punktis sätestatu kehtib lisaks kohtumenetlusele ka kohtuvälise menetluse osas väärteo asjades.
   9. Tasu töövõtja poolt üleantavate varaliste autoriõiguste ja isiklike autoriõiguste kasutamise eest sisaldub lepingu hinnas (lepingu punkt 4.1).
   10. Töövõtjal puudub õigus käesoleva lepingu lahutamatuks osaks olevat Kujude kavandit (Lisa 1) kasutada ja/või levitada seda kolmandatele isikutele ilma tellija kirjaliku nõusolekuta või valmistada Kujude kavandi alusel kuju(sid) muuks otstarbeks ja/või levitada (müüa, kinkida jm) kuju(sid) kolmandatele isikutele ilma tellija kirjaliku nõusolekuta.
7. **POOLTE VASTUTUS**
   1. Pooled vastutavad enesele Lepinguga võetud kohustuste rikkumise tõttu teisele poolele tekitatud otsese varalise kahju eest vastavalt Eesti Vabariigi õigusnormidele ja lepinguga ettenähtud korras ning ulatuses.
   2. Töövõtjal on õigus tellijalt nõuda arvete mitteõigeaegse tasumise korral viivist 0,1 protsenti tähtajaks tasumata summast iga viivitatud päeva eest.
   3. Tellijal on õigus nõuda töövõtjalt lepingus sätestatud tähtaegade eiramise korral leppetrahvi 0,1 protsenti kogu lepingu käibemaksuta hinnast (lepingu punkt 4.1) iga tähtaega ületanud kalendripäeva eest.
   4. Tellijal on õigus nõuda töövõtjalt leppetrahvi kuni 20% kogu lepingu käibemaksuta hinnast (lepingu punkt 4.1) kui:
      1. töövõtja on rikkunud autoriõigustega seotud kohustusi; või
      2. töövõtja ei anna tellijale üle auhinnakuju(de) vorme; või
      3. töövõtja rikub lepingu punkti 6.10; või
      4. töövõtja on avalikustanud või levitanud Kujude kavandit (Lisa 1) või andnud selle kasutamiseks muul eesmärgil kolmandatele isikutele enne konkursi võitjaks kuulutamist.
   5. Tellijal on õigus lepingu alusel rakendatavad leppetrahvid, viivised, kahjunõuded tasaarvestada töövõtja tasunõuetega.
   6. Tellijal on õigus lepingust taganeda või leping üles öelda ja nõuda töövõtjalt lisaks punktis 7.3. ja 7.4.nimetatud leppetrahvile ka tasutud ettemaksu ja kahjude hüvitamist, kui töövõtja viivitab tööde alustamisega või valmimise ja üleandmisega 30 kalendripäeva või rohkem või kui töövõtja on rikkunud auhinnakuju ja/või Kujude kavandi (Lisa 1) autoriõigustega seotud kohustusi või kui töövõtja on avalikustanud või levitanud Kujude kavandit (Lisa 1) või andnud selle kasutamiseks muul eesmärgil enne konkursi võitjaks kuulutamist.
   7. Juhul, kui lepingu nõuetekohast täitmist takistab vääramatu jõud (*force majeure*), ei käsitleta seda lepingutingimuste rikkumisena. Sellisel juhul peatub lepingu täitmine ning Pooled pikendavad oma lepinguliste kohustuste täitmise tähtaegu vastava ajavahemiku võrra, mil vääramatu jõi asjaolud takistasid lepinguliste kohustuste täitmist.
8. **POOLTE ESINDAJATE KONTAKTANDMED**
   1. Pooltevahelised Lepinguga seotud teated peavad olema kirjalikku taasesitamist võimaldavas vormis, v.a juhtudel, kui sellised teated on informatsioonilise iseloomuga, mille edastamisel teisele Poolele ei ole õiguslikke tagajärgi. Informatsioonilist teadet võib edastada telefoni, e-maili ja muude pooltele teadaolevate sidevahendite teel.
   2. Töövõtjat esindab: \_\_\_\_\_\_\_\_\_\_\_\_\_\_\_\_\_\_\_.
   3. Tellijat esindab: Maaelu Edendamise Sihtasutuse arendus-projektijuht. Eva Burm, e-post [eva.burm@mes.ee](mailto:eva.burm@mes.ee), telefoninumber +372 648 4089 .
9. **LÕPPSÄTTED**
   1. Leping jõustub selle allakirjutamisest poolte esindajate poolt ning kehtib kuni poolte endale lepinguga võetud kohustuste kohase täitmiseni või lepingu lõppemiseni õigusaktides toodud muudel alustel. Üleantud autoriõigused ja luba autoriõiguste kasutamiseks kehtib lepingus toodud korras.
   2. Tellija võib lepingu ennetähtaegselt lõpetada igal ajal, kui töövõtja rikub oluliselt või korduvalt lepingu tingimusi ning ei suuda tagada nõuetekohast tööd vastavalt kokkulepitud kvaliteedinõuetele ja Eesti Vabariigi õigusaktidele.
   3. Lepingut muudetakse ainult lepingu lisaks oleva kirjaliku kokkuleppega. Muudatused jõustuvad selle allkirjastamisel mõlema poole poolt või poolte määratud tähtajal. Kirjaliku vormi mittejärgimisel on muudatused kehtetud.
   4. Pooled kohustuvad rakendama kõiki kohaseid meetmeid, et lahendada kõik Lepingust tulenevad vaidlusküsimused läbirääkimiste teel, mitte kahjustades seejuures teise poole Lepingust tulenevaid ja seaduslikke õigusi ja huve. Kokkuleppele mittejõudmisel lahendatakse kõik lepingust tulenevad vaidlusküsimused seaduste alusel Tartu Maakohtus.
   5. Lepingus reguleerimata küsimustes juhinduvad Pooled vastava küsimuse seadusjärgsest regulatsioonist.
   6. Pooled ei tohi Lepingust tulenevaid õigusi ja kohustusi üle anda kolmandatele isikutele ilma teise poole kirjaliku nõusolekuta või vastavalt Lepingus kokkulepitule.
10. **LEPINGU LISAD**

10.1 Lepingu lahutamatuks osaks on Kujude ideekavand (Lisa 1).

**POOLTE ALLKIRJAD**

**TELLIJA**

**Maaelu Edendamise Sihtasutus**

Meelis Annus

juhatuse liige

*/digitaalselt allkirjastatud/*

**TÖÖVÕTJA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*/digitaalselt allkirjastatud/*